Stanovisko

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení 
zákona č. 350/2004 Z. z. 

	Skupina poslancov Národnej rady Slovenskej republiky predložila návrh na vydanie zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení zákona č. 350/2004 Z. z., v ktorom sa s účinnosťou od 1. januára 2005  navrhuje sadzba dane 10 % pri vybraných druhoch potravinárskych výrobkov. Podľa dôvodovej správy by sa navrhovanou novelizáciou zákona o dani z pridanej hodnoty zmiernili sociálno-ekonomické dopady na obyvateľstvo súvisiace so zavedením jednej 19 % sadzby dane na všetky druhy tovarov a služieb a navrhovaná zmena je spoločensky žiaduca. Predpokladaný odhad dopadu na štátny rozpočet v roku 2005 je podľa dôvodovej správy 4 mld. Sk.

	Podľa zákona o rozpočtových pravidlách  musia byť v návrhoch zákonov, ktoré majú dopad na štátny rozpočet, uvedené okrem predpokladaných finančných dôsledkov na štátny rozpočet aj návrhy na úhradu úbytku príjmov štátneho rozpočtu. Návrh na zníženie sadzby dane z pridanej hodnoty pri vybraných druhoch potravinárskych výrobkov neobsahuje návrh na úhradu úbytku príjmov štátneho rozpočtu.

Zavedením osobitnej zníženej sadzby dane z pridanej hodnoty 10 % na vybrané druhy tovarov, ktoré sú uvedené v prílohe predloženého návrhu zákona, sa podľa odhadu Ministerstva financií SR zníži predpokladaný výnos dane z pridanej hodnoty do štátneho rozpočtu v roku 2005 o 11,8 mld. Sk. Zavedenie osobitnej zníženej sadzby dane 10 % na vybrané druhy potravín by malo za následok výrazný výpadok príjmov štátneho rozpočtu, ktorý by ohrozil konsolidačné úsilie vlády v oblasti verejných financií. Na zabezpečenie fiškálnych cieľov vlády by sa museli podniknúť reštriktívne opatrenia na výdavkovej strane rozpočtu alebo by sa muselo pristúpiť k zvýšeniu sadzieb pri iných daniach.

	Návrh zákona má aj závažné legislatívne nedostatky. V § 27 ods. 2 návrhu zákona sa pri tovaroch a službách uvedených v prílohe č. 1 návrhu zákona, pri ktorých sa navrhuje sadzba dane 10 %, uvádza odkaz č. 1. V nadväznosti na číslovanie odkazov v zákone č. 222/2004 Z. z. v znení zákona č. 350/2004 Z. z. má byť správne uvedený odkaz č. 6a. Poznámka pod čiarou k odkazu 1 odkazuje pri tovaroch  a službách, pri ktorých sa navrhuje sadzba dane 10 %, na klasifikáciu produkcie, avšak samotná príloha č. 1 návrhu zákona uvádza tovary podľa číselných kódov kapitol a položiek colného sadzobníka. Naviac príloha č. 1 návrhu zákona neobsahuje žiadne služby.

	Ministerstvo financií SR nesúhlasí s predloženým návrhu na vydanie zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení zákona č. 350/2004 Z. z.